אב ובן מואשמים ברצח. ראובן ועוז דדון (צילום: משטרת ישראל)

שנה וארבעה חודשים לאחר רצח אביעד בן סימון (25) מקריית אתא, הוגשו אתמול (א') כתבי אישום נגד תושבי העיר ראובן (56) ועוז (25) דדון בגין ביצוע המעשה. השניים היו בבריחה מאז הרצח והסתתרו בעיר קלנסווה בשרון. הם נעצרו בשבוע שעבר על ידי המשטרה. רועי דדון (34), בן אחר של ראובן, הסגיר עצמו למשטרה ביולי האחרון - וחודש לאחר מכן גם נגדו כתב אישום בגין רצח בן סימון.

מכתב האישום, שהגישה פרקליטות מחוז חיפה, עולה כי ב-5 באוקטובר 2015 פרץ סכסוך בין חברו של המנוח עם עוז דדון במהלך קטטה במועדון בקריית אתא. בהמשך איים החבר על עוז ואמר לו: "היום אתה מת".

המנוח וחברו נסעו בקרבת בית משפחת דדון שישבה בסוכה. האב ובניו הצטיידו באקדח, וסכינים, עקבו אחר הרכב ובהמשך הבחינו במנוח ובחבריו. הנאשמים ירדו מהרכב והאב פתח בירי לעבר המנוח וחבריו.

לפי כתב האישום, "הנאשם ראובן שהיה מצויד באקדח, יצא מהרכב והחל לירות לכיוון המנוח וחבריו, בכוונה לגרום למותם. בד בבד, הנאשם עוז ורועי יצאו מהרכב, כשכל אחד מהם מצויד בסכין, והחלו אף הם לרדוף אחר המנוח, וחבריו, בכוונה לדקור אותם ולגרום למותם".

עוד צוין בכתב האישום כי "המנוח וחבריו התחילו לברוח מהמקום, ואילו ראובן, עוז ורועי החלו לרדוף אחרי החבר והמנוח, שנמלטו בריצה לכיוון מזרח, בכוונה להדביקם ולהמיתם. כמה מטרים לאחר מכן, עוז הצליח להדביק את המנוח, תפס אותו והחל לדקור אותו באמצעות סכין בפלג גופו העליון בכוונה להמיתו. אז הגיעו למקום רועי שדקר באמצעות סכין את המנוח כמה פעמים, וראובן שירה באמצעות האקדח לכיוונו של המנוח שלוש פעמים, לכל הפחות, כל זאת עשו בכוונה לגרום למותו".

לאחר הרצח נמלטו שלושת בני משפחת דדון מהמקום והמשטרה ערכה חיפושים ממושכים אחריהם. רועי הסגיר את עצמו כאמור למשטרה ביולי האחרון. אביו ואחיו נותרו במקום מסתור בקלנסווה במשולש. הם גידלו זקנים ושינו את חזותם.

בתחילת החודש, במהלך פעילות משטרתית, ראובן ועוז נעצרו. לאחר שזוהו הם הועברו לחקירה בימ"ר חוף. מלבד עבירת הרצח הם מואשמים בניסיון רצח, עבירות נשק ועוד.

את השלושה מייצגים עורכי הדין ששון ואורי בר עוז וכן נדיר בראנסי. לדבריהם, הנאשמים מכחישים את המיוחס להם. עוד טוענים הסנגורים כי לא ניתן לזהות את מרשיהם בסרטון הווידיאו שתיעד את הרצח.